Surse: Echipele de la EURO 2024 pot avea 26 de jucători în lot
Comitetul Executiv al UEFA a autorizat cele 24 de echipe calificate la EURO 2024, turneu care va fi găzduit de Germania, să aibă loturi de 23-26 de jucători, a anunţat AFP, vineri, citând o sursă apropiată de această propunere.
Toţi jucătorii vor putea fi înscrişi pe foaia de meci, spre deosebire de EURO 2020, la care trei dintre cei 26 de fotbalişti din lot trebuiau lăsaţi în tribună, a precizat sursa menţionată.
* Meciurile de la EURO 2024 vor fi transmise ÎN DIRECT de PRO TV, Pro Arena și VOYO.
EURO 2024 se va desfăşura între 14 iunie şi 14 iulie, iar România va evolua în Grupa E, alături de Ucraina (17 iunie), Belgia (22 iunie) şi Slovacia (26 iunie).
La finalul lunii trecut, Comisia pentru competiţiile echipelor naţionale din cadrul UEFA s-a pronunţat, cu o majoritate strânsă, pentru mărirea de la 23 la 26 a loturilor de jucători ale selecţionatelor care vor lua parte în această vară la EURO 2024.
Listele de jucători pentru EURO 2024 trebuie anunţate cel târziu pe 7 iunie.